PREDLOG KRATKE PREDSTAVITVE PROJEKTA PRI VEROUKU

1. UVOD
»Danes bomo govorili o ljudeh, ki jih morda ne poznamo in živijo zelo daleč od nas. Govorili bomo o misijonarjih in otrocih po svetu. Kaj mislite, kdo je misijonar?«
Otroci povedo svoje odgovore. Njihove odgovore lahko na kratko povzamete ali pa jim pri oblikovanju odgovora pomagate z naslednjim besedilom:
»Misijonar je človek, ki svoje življenje podarja služenju drugim in oznanja Jezusov evangelij. Ljudem ne prinaša le besed evangelija, ampak jim pomaga, jih posluša, uči, spremlja in jim pomaga odkrivati, da so ljubljeni. Nekateri odidejo v daljne dežele, kjer Jezusa še ne poznajo, drugi pa svoje misijonsko poslanstvo živijo doma.«
Nato vprašajte:
»Morda veste, kaj konkretno delajo misijonarji po svetu?«
(Nekateri odgovori: učijo verouk, gradijo cerkve in imajo mašo, gradijo šole in učijo otroke, dajo otrokom hrano, pomagajo bolnikom, gradijo bolnice, gradijo ceste …) 
Nato vprašajte:
»Ali je lahko tudi otrok misijonar? Kako?«
Otroci lahko naštejejo:
· pomagam prijatelju, sem prijazen,
· ni me sram povedati, da sem kristjan,
· rad grem k verouku in povabim še koga,
· zaradi vere ne preklinjam,
· molim za druge, 
· delim z drugimi,
· obiščem koga, ki je sam,
· odpustim, ko me kdo užali,
· pomagam doma.
Zaključite:
»Vidite – misijonar ni samo tisti, ki odide daleč stran. Tudi mi smo lahko misijonarji tam, kjer živimo.«

2. PREDSTAVITEV PROJEKTA
Otrokom povejte, da so v Misijonskem središču Slovenije ob 100. obletnici Misijonske nedelje pripravili poseben projekt.
Na tablo napišite:
MOJE SRCE ZA MISIJONE
Nato vprašajte:
»Če bi lahko poslal eno sporočilo otroku ali misijonarju na drugem koncu sveta, kaj bi mu povedal?«
Pustite otrokom nekaj trenutkov za razmislek.

3. USTVARJALNA NALOGA
Povejte otrokom, da lahko svoje sporočilo narišejo, napišejo ali ustvarijo na čisto svoj način – kot pesem, molitev, pismo, zgodbo, strip ali drugačen ustvarjalni izdelek.
Lahko se odločite in kot veroučna skupina skupaj ustvarite izdelek ali posnamete videosporočilo za misijonarja in otroke v misijonih.
Poudarite:
»Ni pomembno, ali znate lepo risati ali pisati. Pomembno je, da poveste nekaj, kar prihaja iz vašega srca.«
Predlog:
Otroci lahko svoje sporočilo začnejo ustvarjati že pri verouku, ga dokončajo doma in prinesejo na naslednjo uro.

4. ODDAJA IN SKUPNI CILJ
Otrokom pojasnite, da bodo v projektu sodelovale različne slovenske župnije: 
Skupaj želimo zbrati 100 misijonskih sporočil ob 100. obletnici Misijonske nedelje.
Tu otrokom povejte rok in način oddaje, kot je določen v navodilih za projekt.
Vsak sodelujoči otrok bo prejel Misijonski stenski koledar za leto 2027.
Zbrana sporočila pa bomo delili z našimi misijonarji in jih objavili na spletu.

5. ZAKLJUČEK
Zaključite z geslom letošnje Misijonske nedelje:
»Eno v Kristusu, združeni v poslanstvu.«
Nato skupaj zmolite:
»Jezus, pomagaj nam,
da bomo znali videti človeka ob sebi,
mu pomagati in mu pokazati tvojo ljubezen.
Blagoslovi misijonarje po vsem svetu
in vse otroke, ki jih bodo srečali.
Pomagaj nam, da bomo misijonarji 
v svojem okolju.
Amen.«

